Document ID: /fineweb-2-swissfilter-quality_10-filterrobots/filtered/01774.jsonl.gz/19

Vodiči využívajúci švajčiarske diaľnice sú od stredy 1. februára povinní vymeniť starú diaľničnú známku za novú. V prípade, že sa budete chcieť tejto povinnosti vyhnúť, hrozí vám pokuta 200 frankov.
Táto povinnosť platí pre všetky vozidlá do 3,5 t, vrátane prívesov a karavanov. Diaľničná známka musí byť nalepená na vnútornej strane čelného skla tak, aby bola dobre viditeľná a zároveň nezhoršovala vodičovi výhľad na cestu. Vozidlá nad 3,5 t sú povinné uhradiť mýtny poplatok, ktorého sadzba závisí od ich hmotnosti a prepravného určenia.
Cena diaľničnej známky vo Švajčiarsku zostáva nezmenená – zaplatíte si za ňu 40 frankov. V predaji aj naďalej zostáva len známka s ročnou platnosťou, čo nepoteší najmä turistov a ľudí, ktorí cez územie Švajčiarska len prechádzajú.
Známku vo forme nálepky je možné zakúpiť na hraničných priechodoch, benzínových pumpách aj na poštách. Elektronické diaľničné známky vo Švajčiarsku stále nie sú k dispozícii, no situácia by sa mala zmeniť už v priebehu tohto roku. Elektronická forma diaľničnej známky však nebude považovaná za plnohodnotnú náhradu doterajšej nálepky a oba varianty tak bude nutné používať súbežne.
Platnosť novej diaľničnej známky uplynie 31. januára 2024.
Zdroj: Swissinfo
Ak sa vám článok páčil, potešilo by nás vaše hodnotenie:
- hodnotenie webstránky na našom profile Facebook (max. 5 hviezdičiek a text)
- hodnotenie webstránky na našom profile Google Maps (max. 5 hviezdičiek a text)
Za váš čas vám vopred ďakujeme. Vaše hodnotenie nás motivuje v písaní ďalších zaujímavých a užitočných článkov.